Μεγάλο μέρος των λιμενικών εγκαταστάσεων της Δήλου, που προστάτευαν παντοιοτρόπως το νησί, αλλά και μεγάλο τμήμα άγνωστων έως σήμερα σημαντικών κτιρίων έφερε στο φως η ενάλια αρχαιολογική έρευνα.

Αυτό αναφέρεται μετά την ολοκλήρωση της ενάλιας αρχαιολογικής έρευνας στη Δήλο, σύμφωνα με το υπουργείο Πολιτισμού και Αθλητισμού.

Όπως εκτιμάται το όφελος αυτής της έρευνας είναι μεγάλο, επειδή όλα τα παραπάνω κατάλοιπα θα ενταχθούν στον αρχαιολογικό Άτλαντα της Δήλου.

Η πρώτη συνεργατική υποβρύχια έρευνα πραγματοποιήθηκε από τις 5 έως τις 15 Σεπτεμβρίου 2016, από τη Γαλλική Αρχαιολογική Σχολή Αθηνών (EFA) υπό τη Διεύθυνση της Εφορείας Εναλίων Αρχαιοτήτων (ΕΕΑ).

Επιστημονικοί υπεύθυνοι της έρευνας από πλευράς της ΕΕΑ ήταν η καταδυόμενη αρχιτέκτονας Αικ. Ταγωνίδου και από πλευράς EFA ο Dr. J.- Ch. Moretti.

Υπουργείο Πολιτισμού

Η υποβρύχια έρευνα αφορούσε τη χαρτογράφηση-αποτύπωση των βυθισμένων αρχαιολογικών λειψάνων της δυτικής ακτής της Δήλου και την ενσωμάτωση των κτιριακών αποτυπώσεων και δεδομένων της στο σύστημα (SIG) της Γαλλικής Αρχαιολογικής Σχολής Αθηνών για τη Δήλο.

Από την υποβρύχια έρευνα καταγράφηκαν κτιριακές κατασκευές άγνωστες μέχρι σήμερα, καθώς και δομικό υλικό καθ' όλο σχεδόν το μήκος της δυτικής ακτογραμμής.

Σημαντική κρίνεται η ανακάλυψη ισχυρής κατασκευής, πλάτους τεσσάρων μ., που πλαισιώνει την ακτή και τον γνωστό μέχρι σήμερα προβλήτα (môle), καθώς και εκτεταμένου αναχώματος βαθύτερα μέσα στη θάλασσα, γεγονός που αλλάζει τα μέχρι τώρα γνωστά δεδομένα της αρχαίας τοπογραφίας στο νησί.

Βορειότερα των κατασκευών αυτών εντοπίστηκε συστάδα μεγάλου μεγέθους ογκόλιθων από ντόπιο γρανίτη, τοποθετημένη με σκοπό την προστασία της παράκτιας ζώνης από τη θαλάσσια διάβρωση. Ακόμα βορειότερα εντοπίζονται κτιριακά κατάλοιπα, καθώς και 20 θραύσματα κιόνων και πεσσών.

Και ένα ναυάγιο

Στη διάρκεια των ερευνών εντοπίστηκε ναυάγιο υστεροελληνιστικών-ρωμαϊκών χρόνων.

Υπουργείο Πολιτισμού

Σημαντικό τμήμα του φορτίου του διασώζεται κάτω από τον αμμώδη πυθμένα.

Πρόκειται για ακέραιους αμφορείς διαφόρων τύπων, μικρότερα αντικείμενα και χρηστικά είδη.